แนวโน้มหุ้นแกว่งลงตามภูมิภาค
นักวิเคราะห์ฯ คาดดัชนีเช้าวันนี้แกว่งตัวลงแล้วค่อยปรับขึ้นระหว่างวัน แต่เงินบาทยังแข็งค่าจะสนับสนุนให้ fund flow ไหลกลับมา
24 ส.ค. 2555

นักวิเคราะห์ฯ คาดดัชนีเช้าวันนี้แกว่งตัวลงแล้วค่อยปรับขึ้นระหว่างวัน แต่เงินบาทยังแข็งค่าจะสนับสนุนให้ fund flow ไหลกลับมา 
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ สำนักวิจัยทิสโก้ กล่าวว่า ตลาดหุ้นไทยเช้านี้มองว่าจะแกว่งตัวลง จากตลาดหุ้นต่างประเทศมีสถานการณ์ไม่ค่อยดีนัก ทั้งดัชนีดาวโจนส์ที่ปรับลง 115 จุด และตลาดหุ้นยุโรปปรับลงราว 1% รวมถึงความผิดหวังของผลการประชุมผู้นำยุโรปที่ยังไม่มีสัญญาณใดออกมาชัดเจน  ประกอบกับ เมื่อคืนตัวเลขเศรษฐกิจสหรัฐออกมาแบบผสมผสานกัน ทำให้คาดว่าธนาคารกลางสหรัฐ (FED)อาจจะยังไม่ออกมาตรการกระตุ้นเศรษฐกิจเร็วๆนี้ เพราะต้องรอความชัดเจนของตัวเลขเศรษฐกิจที่สำคัญก่อน โดยเฉพาะตัวเลขด้านการผลิตและการจ้างงานที่จะประกาศช่วงต้นเดือน ก.ย.
"ตลาดหุ้นภูมิภาคก็ลงเช่นกัน คาดว่าตลาดหุ้นไทยก็คงหนีไม่พ้น โดยน่าจะเปิดกระโดดลงก่อน และระหว่างวันน่าจะปรับขึ้น ส่วนค่าเงินบาทยังแข็งอยู่ ยังสนับสนุนให้ตัว fund flow ไหลกลับมา แต่ก็ยังต้องติดตามสถานการณ์ยุโรปอย่างใกล้ชิดก่อน "
พร้อมให้แนวรับ 1,227-1,230 จุด แนวต้าน 1,240-1,243 จุด